  Майя Бывальцева Удмуртилэн тӧроез Александр Соловьёв Балезино ёросын интыысь интые ветлӥсь фельдшер-акушер пунктлэсь ужамзэ дунъяз. Со сярысь ивортэ улосвыл кивалтӥсьлэн пресс-службаез. Тодэ вайытом, Удмуртиын Балезино ёрос луиз нырысетӥез, кытын интыысь интые ветлӥсь ФАП ужа. Отчы со таяз арын оштолэзе вуиз. Выль эм огъетэз басьтон понна ёрослы 3 миллион 600 сюрс манет нимысьтыз субсидия висъямын вал. Эшшо 400 сюрс манет сётӥз ёрос эмъяськонни. Выль ФАП нырысетӥ нуналъёсысен ик пайдалыксэ возьматӥз. Оштолэзе тудву дыръя эм огъет ву улэ шедем интыосын ужаз. Отын пиналъёслы А гепатитлэсь прививка пуктылӥзы, шугадӟонэ шедем муртъёслы эмъюрттэт сётылӥзы. Ньыль толэзь ӵоже ужатозяз интыысь интые ветлӥсь фельдшер-акушер пункт ог 80 пол гуртъёсы потаз, сюрслэсь трос адямилы нырысетӥ юрттэт сётӥз. Та дыре со 40 иськемлэсь бадӟым интывылын 12 гуртъёсын ужа. Эмъяськоннилэн кивалтӥсьёсыз таӵе ик эшшо одӥг огъет басьтыны оско. Озьы Чупчи шурен люкем ёрослэн кыказ ик люкетаз интыысь интые ветлӥсь ФАП-ъёс луозы. Тегъёс: Тазалык Балезино Удмуртия АлександрСоловьёв тазалыкезутён  